text: РЕГЛАМЕНТ (ЕС) № 786/2013 НА КОМИСИЯТА
  от 16 август 2013 година
  за изменение на приложение III към Регламент (ЕО) № 853/2004 на Европейския парламент и на Съвета по отношение на разрешените стойности на йесотоксини в живи двучерупчести мекотели
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1), и по-специално член 10, параграф 1, буква г) от него,
  като има предвид, че:
  (1)
  С Регламент (ЕО) № 853/2004 се определят специфични правила за хигиената на храните от животински произход за предприятията за хранителни продукти. В регламента се предвижда, че предприятията за хранителни продукти следва да гарантират, че общото количество на някои морски биотоксини в живите двучерупчести мекотели, които се пускат на пазара за консумация от човека, измерени в цялото тяло или в отделни ядивни части, не надхвърля стойностите, определени в раздел VII, глава V, точка 2 от приложение III към него. В точка 2, буква г) от посочената глава се определя максималната разрешена стойност за йесотоксини, 1 милиграм еквивалент йесотоксини на килограм.
  (2)
  През декември 2008 г. Европейският орган за безопасност на храните (ЕОБХ) прие становище на Експертната група по замърсителите в хранителната верига във връзка с искане на Европейската комисия относно морските биотоксини в черупчестите мекотели (група на йесотоксините) (2). Съгласно това становище в редица изследвания за остра токсичност, вследствие на перорален прием на йесотоксини, не са наблюдавани смъртност, нито клинични признаци на токсичност. Освен това ЕОБХ заключи, че една порция черупчести мекотели следва да не съдържа повече от 3,75 милиграма еквивалент йесотоксини на килограм. Това количество надхвърля настоящата разрешена стойност, определена в раздел VII, глава V, точка 2, буква г) от приложение III към Регламент (ЕО) № 853/2004.
  (3)
  На 32-то заседание на Комитета на Кодекса по рибата и рибните продукти (1-5 октомври 2012 г.) бе потвърдено изключването на йесотоксините от списъка на морските биотоксини, които следва да се изследват на международно равнище.
  (4)
  С оглед на становището на ЕОБХ и на заключенията от 32-то заседание на Комитета на Кодекса по рибата и рибните продукти е целесъобразно настоящата разрешена стойност за йесотоксините да се увеличи на 3,75 милиграма еквивалент йесотоксини на килограм.
  (5)
  Приложение III към Регламент (ЕО) № 853/2004 следва да бъде съответно изменено.
  (6)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възрази срещу тях,
  ПРИЕ НАСТОЯЩИЯ РЕГЛАМЕНТ:
  Член 1
  В приложение III към Регламент (ЕО) № 853/2004, точка 2, буква г) от глава V на раздел VII се заменя със следното:
  „г)
  за йесотоксини, 3,75 милиграма еквивалент йесотоксини на килограм;“
  Член 2
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 16 август 2013 година.